मुंबई। एक ओर जहां गुजरात एवं हिमाचल प्रदेश में वोटों की निगती जारी है, वहीं दूसरी ओर चुनाव नतीजों के शुरूआती रुझानों से सेंसेक्स की चाल डगमगा गई, जिसके चलते सेंसेक्स में 700 अंकों की गिरावट आई और सुबह सवा नौ बजे सेंसेक्स 98 अंक लुढ़ककर 33,365 के स्तर पर देखा गया, जबकि निफ्टी 70 अंक गिरावट के साथ 10,263 के स्तर पर कारोबार करता देखा गया।
गुजरात एवं हिमाचल प्रदेश में हो रही मतगणना के बीच जहां भाजपा एवं कांग्रेस में कांटे की टक्कर जारी है, वहीं शेयर बाजार के कारोबार में आज निराशा देखी गई। एक्जिट पोल में बताए गए पूर्वानुमान के मुताबिक गुजरात और हिमाचल प्रदेश दोनों स्थानों पर भाजपा को पूर्ण बहुमत मिलते दिखाई दे रहा है। वहीं इसका असर सेंसेक्स पर भी देखा गया, जिसके चलते सेंसेक्स में 700 अंकों की गिरावट दर्ज की गई। हालांकि बाद में सेंसेक्स फिर से संभलता हुआ देखा गया।
सुबह सवा नौ बजे 98 अंक लुढ़ककर सेंसेक्स 33,365 के स्तर पर आ गया, वहीं निफ्टी में भी 70 अंक गिरावट आई और यह 10,263 के स्तर पर कारोबार करता देखा गया। इसके बाद 10 बजकर 13 मिनट पर सेंसेक्स में 224 अंकों की तेजी आई और यह 33,687 के स्तर पर कारोबार करता देखा गया। वहीं निफ्टी 77 अंकों की तेजी आई, जिसके साथ यह 10,410 के स्तर पर कारोबार करता देखा गया।
शेयर बाजार के जानकारों के मुताबिक, आज निवेशकों की निगाह वैश्विक कारकों मसलन अमेरिकी कर सुधारों तथा कच्चे तेल की कीमतों पर भी रहेंगी। विशेषज्ञों के मुताबिक इस हफ्ते बाजार को गुजरात, हिमाचल प्रदेश के चुनाव नतीजों से दिशा मिलेगी। इसके अलावा निवेशकों की संसद के शीतकालीन सत्र पर भी निगाह रहेगी। वहीं अगर चुनावी नतीजे एक्जिट पोल से अलग आते हैं तो इससे निकट भविष्य में मध्यम अवधि में बाजार की धारणा पर नकारात्मक प्रभाव पड़ेगा।